CELEX: 32022D0638
Language: sk
Date: 2022-04-13 00:00:00
Title: Rozhodnutie Rady (SZBP) 2022/638 z 13. apríla 2022, ktorým sa mení rozhodnutie 2014/486/SZBP o poradnej misii Európskej únie pre reformu sektora civilnej bezpečnosti na Ukrajine (EUAM Ukraine)

19.4.2022   
               
               
                  SK
               
               
                  Úradný vestník Európskej únie
               
               
                  L 117/38
               
            
         ROZHODNUTIE RADY (SZBP) 2022/638
         z 13. apríla 2022,
         ktorým sa mení rozhodnutie 2014/486/SZBP o poradnej misii Európskej únie pre reformu sektora civilnej bezpečnosti na Ukrajine (EUAM Ukraine)
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 42 ods. 4 a článok 43 ods. 2,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Ruská federácia začala 23. februára 2022 nevyprovokovanú a neodôvodnenú vojenskú agresiu voči Ukrajine, ktorú Európska rada čo najdôraznejšie odsúdila vo svojich záveroch z 24. februára 2022.
                  
               
                     (2)
                  
                  
                     Európska rada vo svojich záveroch z 24. marca 2022 uviedla, že „Vojenská agresia Ruska voči Ukrajine je hrubým porušením medzinárodného práva a spôsobuje obrovské straty na životoch a zranenia civilistov. Rusko svoje útoky zacieľuje na civilné obyvateľstvo, pričom sa zameriava na civilné objekty vrátane nemocníc, zdravotníckych zariadení, škôl a úkrytov. Páchanie týchto vojnových zločinov musí okamžite skončiť. Voči zodpovedným osobám a ich spolupáchateľom bude vyvodená zodpovednosť v súlade s medzinárodným právom.“. Európska rada okrem toho opätovne potvrdila vyhlásenie z Versailles z 11. marca 2022, v ktorom uvítala najmä rozhodnutie prokurátora Medzinárodného trestného súdu začať vyšetrovanie trestných činov patriacich do jeho jurisdikcie.
                  
               
                     (3)
                  
                  
                     Rozhodnutím Rady (SZBP) 2014/486/SZBP (1) sa zriadila misia EUAM Ukraine na pomoc Ukrajine v oblasti reformy sektora civilnej bezpečnosti vrátane polície a právneho štátu.
                  
               
                     (4)
                  
                  
                     Misia EUAM Ukraine by mala ukrajinským orgánom poskytovať podporu s cieľom uľahčiť vyšetrovanie a stíhanie medzinárodných trestných činov spáchaných v súvislosti s vojenskou agresiou Ruskej federácie voči Ukrajine.
                  
               
                     (5)
                  
                  
                     Rozhodnutie 2014/486/SZBP by sa malo zodpovedajúcim spôsobom zmeniť.
                  
               
                     (6)
                  
                  
                     Misia EUAM Ukraine sa uskutoční v situácii, ktorá sa môže zhoršiť a mohla by ohroziť dosiahnutie cieľov vonkajšej činnosti Únie stanovených v článku 21 Zmluvy o Európskej únii,
                  
               PRIJALA TOTO ROZHODNUTIE:
         
            Článok 1
            Rozhodnutie 2014/486/SZBP sa mení takto:
            
                        1.
                     
                     
                        Článok 2a sa prečísluje na článok 2b;
                     
                  
                        2.
                     
                     
                        Vkladá sa tento článok:
                        
                           „Článok 2a
                           Podpora ukrajinských orgánov s cieľom uľahčiť vyšetrovanie a stíhanie medzinárodných trestných činov
                           
                              1.   Misia EUAM Ukraine poskytuje podporu ukrajinským orgánom, najmä generálnej prokuratúre, regionálnym prokuratúram a orgánom presadzovania práva, s cieľom uľahčiť vyšetrovanie a stíhanie akýchkoľvek medzinárodných trestných činov spáchaných v súvislosti s nevyprovokovanou a neodôvodnenou vojenskou agresiou Ruska voči Ukrajine.
                           
                           
                              2.   Na účely vykonávania tejto úlohy:
                              
                                          a)
                                       
                                       
                                          misia EUAM Ukraine poskytuje ukrajinským orgánom najmä strategické poradenstvo týkajúce sa vyšetrovania a stíhania medzinárodných trestných činov, potrebných zmien ukrajinských právnych predpisov a súvisiacej komunikačnej stratégie. Poskytuje tiež odbornú prípravu, pokiaľ ide o iné súvisiace záležitosti. Ukrajinským orgánom môže poskytovať finančné prostriedky alebo vybavenie s cieľom uľahčiť vyšetrovanie a stíhanie medzinárodných trestných činov;
                                       
                                    
                                          b)
                                       
                                       
                                          misia EUAM Ukraine v tejto súvislosti zabezpečí úzku koordináciu s Medzinárodným trestným súdom a s Agentúrou Európskej únie pre justičnú spoluprácu v trestných veciach (Eurojust), ako aj s členskými štátmi, ktoré priamo podporujú vyšetrovanie a stíhanie medzinárodných trestných činov na Ukrajine. Svoju činnosť podľa potreby koordinuje aj s inými relevantnými aktérmi;
                                       
                                    
                                          c)
                                       
                                       
                                          určité zložky misie EUAM Ukraine môžu dočasne vykonávať svoju činnosť z území Moldavskej republiky a členských štátov. Medzi misiou EUAM Ukraine a Moldavskou republikou alebo dotknutými členskými štátmi sa na tento účel môžu uzavrieť dohody.“
                                       
                                    
                        
                     
                  
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 13. apríla 2022
            
               
                  Za Radu
               
               
                  predseda
               
               J.-Y. LE DRIAN
            
         
         
            (1)  Rozhodnutie Rady (SZBP) 2014/486/SZBP z 22. júla 2014 o poradnej misii Európskej únie pre reformu sektora civilnej bezpečnosti na Ukrajine (EUAM Ukraine) (Ú. v. EÚ L 217, 23.7.2014, s. 42).